Document ID: 31983R0704

*****
ΚΑΝΟΝΙΣΜΟΣ (ΕΟΚ) αριθ. 704/83 ΤΗΣ ΕΠΙΤΡΟΠΗΣ
της 28ης Μαρτίου 1983
που τροποποιεί τον κανονισμό (ΕΟΚ) αριθ. 685/69 περί των λεπτομερειών εφαρμογής των παρεμβάσεων στην αγορά του βουτύρου και της κρέμας γάλακτος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1183/82 (2), και ιδίως το άρθρο 6 παράγραφος 7,
Εκτιμώντας:
ότι ο κανονισμός (ΕΟΚ) αριθ. 685/69 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2680/82 (4), καθορίζει τις λεπτομέρειες εφαρμογής των παρεμβάσεων στην αγορά του βουτύρου και της κρέμας γάλακτος·
ότι, για λόγους διαχείρισης και ελέγχου, πρέπει να προβλέπεται η καταγραφή, από τον οργανισμό παρέμβασης, της ημέρας παραλαβής της προσφοράς πωλήσεως βουτύρου·
ότι πρέπει να διευκρινίζεται ποιος επιβαρύνεται με τα διάφορα έξοδα που προκύπτουν κατά τις εργασίες εξόδου από το απόθεμα·
ότι, για κάθε πώληση βουτύρου και κρέμας, καθορίζονται ειδικές διατάξεις σχετικά με τη διάθεση αυτών των προϊόντων· ότι είναι σκόπιμο, συνεπώς, να καταργηθούν τα άρθρα 10 έως και 21 του κανονισμού (ΕΟΚ) αριθ. 685/69 τα οποία δεν εφαρμόζονται·
ότι, λαμβάνοντας υπόψη τη μικρότερη περίοδο αποθεματοποίησης που επιβάλλεται, φαίνεται δικαιολογημένο να αντικατασταθεί το σύστημα προκαταβολής που αναφέρεται στο άρθρο 24 παράγραφος 2 του εν λόγω κανονισμού, με σύστημα προκαταβολής συνοδευόμενο από την παροχή εγγυήσεως·
ότι το άρθρο 27 του ιδίου κανονισμού προβλέπει συστηματικά έλεγχο για την περιεκτικότητα σε λιπαρές ουσίες· ότι η πείρα που αποκτήθηκε έδειξε ότι, σε ορισμένες περιπτώσεις, είναι επιθυμητό να μετριάζεται το διοικητικό βάρος, προβλέποντας δειγματοληπτικούς ελέγχους· ότι, για το σκοπό αυτό, είναι σκόπιμο να προβλέπεται ότι ο αποθεματοποιός αναλαμβάνει την υποχρέωση να τηρήσει, κατά την περίοδο αποθεματοποίησης, την ελάχιστη περιεκτικότητα σε λιπαρές ουσίες που έχει προκαθοριστεί · ότι, ωστόσο, επειδή δεν υπάρχει δυνατότητα να ελέγχεται με ακρίβεια η περιεκτικότητα σε λιπαρές ουσίες του βουτύρου μετά την κατάψυξη, πρέπει να προβλέπεται, σε περίπτωση μη τήρησης της υποχρέωσης αυτής, ότι η ενίσχυση δεν καταβάλλεται για όλες τις παρτίδες που είχαν εισαχθεί σε απόθεμα μετά τον τελευταίο ικανοποιητικό έλεγχο·
ότι η πείρα που αποκτήθηκε από τα διάφορα καθεστώτα ιδιωτικής αποθεματοποίησης των γεωργικών προϊόντων δείχνει ότι πρέπει να διευκρινιστεί σε ποιο μέτρο εφαρμόζεται ο κανονισμός (ΕΟΚ, Ευρατόμ) αριθ. 1182/71 του Συμβουλίου (5), όσον αφορά τον καθορισμό των προθεσμιών, ημερομηνιών και όρων που προβλέπονται από τα καθεστώτα αυτά, και να ορισθούν ακριβώς οι ημερομηνίες έναρξης και λήξης της αποθεματοποίησης βάσει συμβάσεως·
ότι το άρθρο 3 παράγραφος 4 του κανονισμού (ΕΟΚ, Ευρατόμ) αριθ. 1182/71 προβλέπει ότι οι προθεσμίες, η τελευταία ημέρα των οποίων είναι αργία, Κυριακή ή Σάββατο, λήγουν στο τέλος της τελευταίας ώρας της επόμενης εργάσιμης ημέρας· ότι η εφαρμογή αυτής της διάταξης στις περιπτώσεις συμβάσεων αποθεματοποίησης δεν είναι, ενδεχομένως, προς το συμφέρον των φορέων και ότι, αντίθετα, μπορεί να οδηγήσει σε άνιση μεταχείριση μεταξύ τους· ότι, ως εκ τούτου, είναι σκόπιμο να γίνει παρέκκλιση από αυτή τη διάταξη όσον αφορά τον καθορισμό της τελευταίας ημέρας αποθεματοποίησης·
ότι πρέπει να τροποποιηθεί το άρθρο 29 του κανονισμού (ΕΟΚ) αριθ. 685/69· ότι, για λόγους σαφήνειας, πρέπει να καταργηθεί ο κανονισμός (ΕΟΚ) αριθ. 1442/82 της Επιτροπής (6), με τον οποίο είχε ανασταλεί η εφαρμογή ορισμένων διατάξεων του εν λόγω άρθρου ·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 685/69 τροποποιείται ως εξής:
1. Στο άρθρο 2 προστίθεται το ακόλουθο εδάφιο:
«Η ημέρα παραλαβής της προσφοράς πωλήσεως καταγράφεται από τον οργανισμό παρεμβάσεως.»
2. Το άρθρο 9 αντικαθίσταται από το ακόλουθο κείμενο:
«Άρθρο 9
1. Ο οργανισμός παρέμβασης, κατά την έξοδο του βουτύρου από το απόθεμα, σε περίπτωση που η παράδοση γίνεται στον ψυκτικό χώρο αποθήκευσης, διαθέτει το βούτυρο:
- που έχει φορτωθεί στην αποβάθρα του χώρου αποθήκευσης στο μέσο μεταφοράς, εφόσον πρόκειται για φορτηγό ή για βαγόνι αμαξοστοιχίας,
- στην αποβάθρα του χώρου αποθήκευσης, εφόσον πρόκειται για άλλο μεταφορικό μέσο, ιδίως για εμπορευματοκιβώτιο.
Στην πρώτη περίπτωση, τα έξοδα φορτώσεως επιβαρύνουν τον οργανισμό παρεμβάσεως· τα πιθανά έξοδα στοιβάξεως επιβαρύνουν τον αγοραστή του βουτύρου· στη δεύτερη περίπτωση τα έξοδα φορτώσεως και τα πιθανά έξοδα στοιβάξεως επιβαρύνουν τον αγοραστή.
2. Όταν το βούτυρο διατίθεται σαν επισιτιστική βοήθεια, ισχύουν οι διάταξεις της πρώτης παραγράφου.
3. Οι άλλες διατάξεις σχετικά με τη διάθεση του βουτύρου που βρίσκεται στην κατοχή οργανισμού παρέμβασης καθορίζονται για κάθε περίπτωση ξεχωριστά.»
3. Τα άρθρα 10 έως 21 καταργούνται.
4. Το άρθρο 23 αντικαθίσταται από το ακόλουθο κείμενο:
«Άρθρο 23
1. Αντικείμενο συμβάσεως ιδιωτικής αποθεματοποίησης είναι δυνατόν να αποτελέσει μόνο το βούτυρο ή η κρέμα γάλακτος που έχουν παραχθεί κατά την περίοδο των 28 ημερών πριν από την ημερομηνία ενάρξεως της αποθεματοποίησης που αποτελεί το αντικείμενο της συμβάσεως, όμως πριν από την 1η Απριλίου του εν λόγω έτους.
Δεν είναι δυνατόν να συναφθεί σύμβαση αποθεματοποίησης που αναφέρεται στην παράγραφο 6, όσον αφορά το βούτυρο ή την κρέμα:
α) για τα οποία έχει ζητηθεί χορήγηση ενίσχυσης στην άμεση κατανάλωση που προβλέπεται από άλλες κοινοτικές διατάξεις· η
β) τα οποία έχουν τεθεί υπό το καθεστώς που αναφέρεται στο άρθρο 5 παράγραφος 1 του κανονισμού (ΕΟΚ) αριθ. 565/80· εάν τεθούν μεταγενέστερα υπό το καθεστώς αυτό, θεωρείται ότι έχουν εξέλθει από το απόθεμα κατά την έννοια της παραγράφου 7.
2. Η ελάχιστη ποσότητα βουτύρου ή κρέμας που αναφέρεται στο άρθρο 9 παράγραφος 1 υπό ε) του κανονισμού (ΕΟΚ) αριθ. 985/68 καθορίζεται σε 1 000 χιλιόγραμμα ανά παρτίδα. Κατά την έννοια του παρόντος κανονισμού, ως παρτίδα νοείται ποσότητα βουτύρου ή κρέμας γάλακτος ομογενούς σύνθεσης και ποιότητας που έχει αποθεματοποιηθεί την ίδια ημέρα στον ίδιο χώρο αποθήκευσης.
3. Οι όροι σχετικά με τον έλεγχο της παρτίδας που αναφέρεται στη σύμβαση, οι οποίοι προβλέπονται στο άρθρο 9 παράγραφος 1 υπό στ) του κανονισμού (ΕΟΚ) αριθ. 985/68, αποτελούν το αντικείμενο υποχρεώσεων.
4. Η συγγραφή υποχρεώσεων προβλέπει, όσον αφορά το βούτυρο, ότι η σήμανση της συσκευασίας φέρει, τουλάχιστον, τις ακόλουθες ενδείξεις, ενδεχομένως κωδικοποιημένες:
α) το χαρακτηριστικό αριθμό του εργοστασίου·
β) την ημερομηνία παρασκευής·
γ) την ημερομηνία εισόδου στο απόθεμα·
δ) τον αριθμό παρτίδας·
ε) το Κράτος μέλος παρασκευής·
στ) την ένδειξη «βούτυρο από γλυκιά κρέμα» η «βούτυρο από γλυκιά αλατισμένη κρέμα», ανάλογα με την περίπτωση εφόσον πρόκειται για βούτυρο που αναφέρεται στο άρθρο 1 παράγραφος 3 υπό α) σημείο ββ) του κανονισμού (ΕΟΚ) αριθ. 985/68.
Τα Κράτη μέλη είναι δυνατόν να προβλέπουν ότι δεν εφαρμόζεται η υποχρέωση να αναγράφεται στη συσκευασία η ημερομηνία εισόδου στο απόθεμα, εφόσον ο υπεύθυνος του χώρου αποθήκευσης όπου γίνεται η αποθεματοποίηση αναλαμβάνει την υποχρέωση να τηρεί κατάλογο στον οποίο, την ημέρα της εισόδου στο απόθεμα, καταγράφονται οι ενδείξεις που αναφέρονται στο προηγούμενο εδάφιο.
5. Εφόσον η αποθεματοποίηση βουτύρου πραγματοποιείται σε άλλο Κράτος μέλος από εκείνο στο οποίο έγινε η παρασκευή, η σύναψη της συμβάσεως αποθεματοποίησης εξαρτάται από την προσκόμιση απόδειξης ότι το βούτυρο πληροί τους όρους που απαιτούνται για τη χορήγηση ενισχύσεων στην ιδιωτική αποθεματοποίηση στο Κράτος μέλος παρασκευής.
6. Η σύμβαση αποθεματοποίησης καταρτίζεται γραπτά για μία ή περισσότερες παρτίδες. Η ημερομηνία έναρξης της αποθεματοποίησης βάσει συμβάσεως είναι η ημέρα που έπεται της ημέρας εισόδου στο απόθεμα και περιλαμβάνεται στην περίοδο που αρχίζει στις 2 Απριλίου και λήγει στις 16 Σεπτεμβρίου του ιδίου έτους.
Η αίτηση του αποθεματοποιού για ενίσχυση είναι δυνατόν να αφορά μόνον παρτίδες βουτύρου ή κρέμας γάλακτος για τις οποίες έχουν λήξει οι εργασίες εισόδου σε απόθεμα.
Η αίτηση αυτή πρέπει να περιέλθει στον οργανισμό παρεμβάσεως μέσα σε προθεσμία 30 το πολύ ημερών από την ημερομηνία εισόδου σε απόθεμα. Ο οργανισμός παρεμβάσεως καταγράφει την ημέρα παραλαβής της αιτήσεως.
Η σύμβαση αποθεματοποίησης συνάπτεται μέσα σε προθεσμία 30 το πολύ ημερών από την ημερομηνία καταγραφής της αίτησης.
7. Στο τέλος της περιόδου των 120 ημερών που αναφέρεται στο άρθρο 24 παράγραφος 1, και το νωρίτερο στις 16 Σεπτεμβρίου, ο αποθεματοποιός είναι σε θέση να αποσύρει όλη ή μέρος της ποσότητας που αναφέρεται στη σύμβαση από το απόθεμα. Η ποσότητα που είναι δυνατόν να αποσυρθεί από το απόθεμα ανέρχεται τουλάχιστον σε 250 κιλά. Ωστόσο, τα Κράτη μέλη, ενδέχεται, ν' αυξήσουν την ποσότητα αυτή μέχρι ανωτάτου ποσού ενός τόνου. Η τελευταία ημέρα της περιόδου αποθεματοποιήσεως βάσει συμβάσεως είναι η προηγούμενη της ημέρας εξόδου από το απόθεμα.»
5. Το άρθρο 24 αντικαθίσταται από το ακόλουθο κείμενο:
«Άρθρο 24
1. Η ενίσχυση, στην ιδιωτική αποθεματοποίηση, που προβλέπεται στο άρθρο 6 παράγραφος 2 του κανονισμού (ΕΟΚ) αριθ. 804/68 χορηγείται μόνο εφόσον η διάρκεια της αποθεματοποίησης είναι τουλάχιστον 120 ημέρες.
2. Οι εργασίες εισόδου στο απόθεμα είναι δυνατόν να πραγματοποιούνται μόνο μεταξύ της 1ης Απριλίου και της 15ης Σεπτεμβρίου του ιδίου έτους. Οι εργασίες εξόδου από το απόθεμα είναι δυνατόν να πραγματοποιούνται μόνο μεταξύ της 16ης Σεπτεμβρίου του έτους αποθεματοποίησης και της 31ης Μαρτίου του επόμενου έτους.
3. Η ενίσχυση που αναφέρεται στην παράγραφο 1 καθορίζεται με τον ακόλουθο τρόπο, ανά τόνο βουτύρου ή ισοδύναμου βουτύρου:
α) 23,83 ECU για τα πάγια έξοδα·
β) 0,44 ECU για κάθε ημέρα αποθεματοποίησης βάσει συμβάσεως όσον αφορά τα έξοδα εναποθήκευσης σε ψυκτικό χώρο·
γ) για κάθε ημέρα αποθεματοποίησης βάσει συμβάσεως ποσό εκφραζόμενο σε εθνικό νόμισμα, που υπολογίζεται ανάλογα με την τιμή αγοράς του βουτύρου που εφαρμόζει ο οργανισμός παρεμβάσεως του ενδιαφερόμενου Κράτους μέλους την ημέρα έναρξης της αποθεματοποίησης βάσει συμβάσεως και με επιτόκιο ύψους 13 % κατ ' ετος·
δ) 7,50 ECU για το προϊόν του οποίου η διάρκεια της αποθεματοποίησης βάσει συμβάσεως είναι τουλάχιστον 120 ημέρες.
Το ποσό δεν είναι δυνατόν να υπερβαίνει ποσό που αντιστοιχεί σε περίοδο αποθεματοποίησης 210 ημερών.
Τα ποσά που αναφέρονται υπό α), β) και δ) μετατρέπονται σε εθνικό νόμισμα με τη βοήθεια της αντιπροσωπευτικής τιμής που ισχύει την τελευταία ημέρα της αποθεματοποίησης βάσει συμβάσεως.
4. Η ενίσχυση καταβάλλεται κατόπιν αιτήσεως του ενδιαφερομένου το αργότερο μέσα σε προθεσμία 120 ημερών από την τελευταία ημέρα της αποθεματοποίησης βάσει συμβάσεως. Ωστόσο, εάν πρέπει ν' αρχίσει διοικητική έρευνα σχετικά με το δικαίωμα για ενίσχυση, η καταβολή πραγματοποιείται μόνον αφού αναγνωριστεί το δικαίωμα για ενίσχυση.
Ύστερα από 60 ημέρες αποθεματοποίησης βάσει συμβάσεως και κατόπιν αιτήσεως του αποθεματοποιού, είναι δυνατόν να καταβληθεί μία μόνο προκαταβολή της ενίσχυσης, υπό τον όρο ότι ο αποθεματοποιός παρέχει εγγύηση ίση με το ποσό της προκαταβολής προσαυξημένο κατά 10 %. Η προκαταβολή αυτή, που υπολογίζεται με βάση περίοδο αποθεματοποίησης 120 ημερών, περιλαμβάνει τα στοιχεία της ενίσχυσης που αναφέρονται στην παράγραφο 3 υπό α), β) και γ), λαμβάνοντας, ενδεχομένως, υπόψη την εφαρμογή του άρθρου 29, και μετατρέπεται σε εθνικό νόμισμα με τη βοήθεια της αντιπροσωπευτικής τιμής που ισχύει την ημέρα έναρξης της αποθεματοποίησης βάσει συμβάσεως.
5. Η εγγύηση που αναφέρεται στην παράγραφο 4 παρέχεται, κατ' επιλογή του αποθεματοποιού, σε χρήμα ή υπό μορφή ασφάλειας που δίδεται από ίδρυμα που ανταποκρίνεται στα κριτήρια που καθορίζονται από το Κράτος μέλος στο οποίο παρέχεται η εγγύηση.
Η εγγύηση αποδεσμεύεται για μία παρτίδα, κατόπιν αιτήσεως του ενδιαφερομένου, εφόσον αποδεικνύεται, προς ικανοποίηση της αρμόδιας αρχής, ότι το βούτυρο παρέμεινε στο απόθεμα μέχρι τις 15 Σεπτεμβρίου και εφόσον τηρήθηκε η διάρκεια αποθεματοποίησης που αναφέρεται στην πρώτη παράγραφο.
Εάν δεν τηρείται ένας από τους δύο αυτούς όρους, η ασφάλεια για τις εν λόγω ποσότητες εκπίπτει.»
6. Το άρθρο 25 αντικαθίσταται από το ακόλουθο κείμενο:
«Άρθρο 25
1. Σε περίπτωση κατά την οποία, στη διάρκεια των 60 πρώτων ημερών της αποθεματοποίησης, η υποβάθμιση της ποιότητας του βουτύρου ή της κρέμας γάλακτος αποδεικνύεται μεγαλύτερη από αυτή που προκύπτει φυσιολογικά κατά τη διατήρηση, είναι δυνατόν να επιτραπεί στους αποθεματοποιούντες να αντικαταστήσουν με δικά τους έξοδα τις ελαττωματικές ποσότητες με την ίδια ποσότητα βουτύρου ή κρέμα γάλακτος που αναφέρεται στο άρθρο 8 παράγραφος 4 του κανονισμού (ΕΟΚ) αριθ. 985/68.
2. Στην περίπτωση που αναφέρεται στην παράγραφο 1, για να καθοριστούν:
α) τα στοιχεία της ενίσχυσης που αναφέρονται στο άρθρο 24 παράγραφος 3 υπό α), β) και γ), η πρώτη ημέρα της αποθεματοποίησης βάσει συμβάσεως είναι η ημερομηνία έναρξης της αποθεματοποίησης που αναφέρεται στη σύμβαση, σύμφωνα με το άρθρο 23 παράγραφος 6 πρώτο εδάφιο·
β) το στοιχείο της ενίσχυσης που αναφέρεται στο άρθρο 24 παράγραφος 3 υπό δ), η πρώτη ημέρα της αποθεματοποίησης βάσει συμβάσεως θεωρείται, κατά παρέκκλιση από το άρθρο 23 παράγραφος 6 πρώτο εδάφιο, η επομένη της ημερομηνίας εισόδου στο απόθεμα του βουτύρου ή της κρέμας γάλακτος που χρησιμοποιούνται προς αντικατάσταση.»
7. Το άρθρο 26 καταργείται.
8. Το άρθρο 27 αντικαθίσταται από το ακόλουθο κείμενο:
«Άρθρο 27
1. Ενίσχυση για την αποθεματοποίηση κρέμας είναι δυνατόν να χορηγείται μόνο για παστεριωμένη κρέμα που παράγεται κατευθείαν από γάλα και της οποίας η περιεκτικότητα σε λιπαρές ουσίες είναι ίση, κατ' ελάχιστο όριο με 35 % και κατ' ανώτατο με 80 %.
Εντούτοις, τα Κράτη μέλη είναι δυνατόν να επιτρέψουν στους αποθεματοποιούντες να αναλάβουν εθελοντικά την υποχρέωση να τηρήσουν, για όλες τις παρτίδες όλων των συμβάσεων που έχουν συναφθεί κατά τη διάρκεια της περιόδου εμπορίας, ενιαία ελάχιστη περιεκτικότητα σε λιπαρές ουσίες που προκαθορίζεται μέσα στα όρια που αναφέρονται στο προηγούμενο εδάφιο. 2. Για τον υπολογισμό της ενίσχυσης, οι ποσότητες κρέμας μετατρέπονται σε ισοδύναμο βουτύρου με βάση βούτυρο περιεκτικότητας 82 % σε λιπαρές ουσίες, πολλαπλασιάζοντας επί 1,20 την ποσότητα λιπαρής ουσίας που περιέχεται στην κρέμα.
3. Ο έλεγχος της περιεκτικότητας σε λιπαρές ουσίες, που αναφέρονται στην παράγραφο 1 πρώτο εδάφιο, πραγματοποιείται πριν από την κατάψυξη της κρέμας από εργαστήριο εγκεκριμένο από το Κράτος μέλος ή τον οργανισμό παρέμβασης.
4. Σε περίπτωση εφαρμογής της παραγράφου 1 δεύτερο εδάφιο, η ενίσχυση χορηγείται με βάση την ελάχιστη περιεκτικότητα σε λιπαρές ουσίες που έχει προκαθοριστεί.
Στην περίπτωση αυτή τα Κράτη μέλη προβαίνουν σε δειγματοληπτικούς ελέγχους όσον αφορά τις λιπαρές ουσίες, σύμφωνα με την παράγραφο 3, κατά τη διάρκεια τακτικών και αιφνιδίων επισκέψεων.
Εάν κατά τον έλεγχο αυτό διαπιστωθεί ότι η περιεκτικότητα σε λιπαρές ουσίες είναι κατώτερη από την ελάχιστη προκαθοριζόμενη περιεκτικότητα, εφαρμόζονται οι ακόλουθες διατάξεις, σε όλες τις παρτίδες που εισήλθαν σε απόθεμα μετά τον τελευταίο έλεγχο, από τον οποίο δεν προέκυψαν ενδεχομένως παρατηρήσεις:
α) δεν καταβάλλεται καμία ενίσχυση για τις εν λόγω παρτίδες. Ωστόσο, εάν η διαπιστωθείσα περιεκτικότητα σε λιπαρές ουσίες είναι κατώτερη κατά 2 % τουλάχιστον από την ελάχιστη προκαθοριζόμενη περιεκτικότητα, η ενίσχυση καταβάλλεται με βάση την περιεκτικότητα σε λιπαρές ουσίες που διαπιστώνεται ύστερα από την αφαίρεση ποσού 10 %·
β) η παράγραφος 1 δεύτερο εδάφιο δεν εφαρμόζεται πλέον στον ενδιαφερόμενο αποθεματοποιό κατά το υπόλοιπο της περιόδου αποθεματοποίησης.»
9. Το άρθρο 28 καταργείται.
10. Το άρθρο 29 αντικαθίσταται από το ακόλουθο κείμενο:
«Άρθρο 29
Σε περίπτωση κατά την οποία γίνεται τροποποίηση της τιμής αγοράς βουτύρου που εκφράζεται σε εθνικό νόμισμα, από τους οργανισμούς παρέμβασης, η ενίσχυση που αναφέρεται στο άρθρο 24 για τις ποσότητες βουτύρου και κρέμας γάλακτος εκφραζομένων σε ισοδύναμα βουτύρου, για τα οποία η πρώτη ημέρα της περιόδου αποθεματοποίησης βάσει συμβάσεως προηγείται της ημερομηνίας κατά την οποία εφαρμόζεται η τροποποίηση της τιμής αγοράς και τα οποία βρίσκονται ακόμα σε απόθεμα τη στιγμή που τροποποιείται η τιμή:
α) επαυξάνεται κατά ποσό ίσο προς αυτό της ενδεχόμενης μείωσης της τιμής αγοράς·
β) μειώνεται κατά ποσό ίσο με αυτό της ενδεχόμενης μείωσης της τιμής αγοράς.
Εάν το ποσό της αύξησης της τιμής αγοράς είναι ανώτερο από το ποσό της ενίσχυσης, δεν χορηγείται καμία ενίσχυση.
Σε περίπτωση κατά την οποία οι αγορές βουτύρου πραγματοποιούνται από τους οργανισμούς παρέμβασης πριν από την εφαρμογή της νέας τιμής αγοράς, το Συμβούλιο συμφωνεί να καταβληθεί συμπληρωματικό ποσό στην τιμή αγοράς που ισχύει, το οποίο θεωρείται σαν αύξηση της τιμής αγοράς κατά την έννοια του παρόντος άρθρου. Στην περίπτωση αυτή, η Επιτροπή αποφασίζει ότι η ενίσχυση για το βούτυρο που αποτελεί το αντικείμενο συμβάσεως αποθεματοποίησης, τη στιγμή της συμφωνίας του Συμβουλίου που προαναφέρεται, καταβάλλεται μόνο μετά την εφαρμογή της τροποποίησης της τιμής αγοράς.»
11. Παρεμβάλλεται το ακόλουθο άρθρο 29α:
«Άρθρο 29α
Οι προθεσμίες, ημερομηνίες και οι όροι που αναφέρονται στον παρόντα κανονισμό καθορίζονται σύμφωνα με τον κανονισμό (ΕΟΚ, Ευρατόμ) αριθ. 1182/71 του Συμβουλίου.
Εντούτοις, το άρθρο 3 παράγραφος 4 του εν λόγω κανονισμού δεν εφαρμόζεται για τον καθορισμό της διάρκειας της αποθεματοποίησης βάσει συμβάσεως.»
Άρθρο 2
Ο κανονισμός (ΕΟΚ) αριθ. 1442/82 καταργείται.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Απριλίου 1983.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 28 Μαρτίου 1983.

Labels: 3
17